L'Eliana, municipi protegit contra la Violència de Gènere
Sin fecha

L'Ajuntament de l'Eliana s'ha adherit aquest mes de juny a la Xarxa de Municipis Protegits contra la Violència de Gènere de la Diputació de València. La localitat ha passat, de manera oficial, a formar part de la xarxa provincial creada en 2018 i que suma ja 84 localitats amb l'objectiu de compartir recursos i esforços en la lluita contra aquesta xacra social.

El Comité Avaluador ha revisat prèviament que el municipi que havia sol·licitat el seu ingrés compleix els requisits mínims exigibles, entre ells tindre una regidoria i un pla d'Igualtat, disposar de recursos econòmics i professionals propis en la lluita contra la violència masclista i, en el cas de localitats de menys de 20.000 habitants com l'Eliana, estar connectat al sistema d'atenció telefònica ATENPRO.

Gràcies a aquesta associació la Regidoria d'Igualtat podrà sol·licitar les ajudes convocades, amb un pressupost de 500.000 euros, i dirigides a actuacions de prevenció, sensibilització i formació en l'àmbit local i optar a projectes de detecció i intervenció de la violència de gènere contra menors d'edat o a programes de coeducació dirigits a la comunitat educativa i agents socials.

La regidora d'Igualtat, Concha Montaner, ha destacat la importància d'integrar-se en aquesta iniciativa de l'entitat provincial, com a manera de plantejar una millor resposta a la  barbàrie masclista des de l'administració local que, en definitiva, és la més pròxima i propera a les víctimes. “Aquesta nova eina vindrà a completar els plans locals i el treball que, des de fa ja 17 anys, realitza l'Equip Multidisciplinari contra la violència de gènere, domèstica i contra menors a l'Eliana, atenent els casos que ho necessiten”, ha afirmat.